作者:沈千運
標題:感懷弟妹
內容:今日春氣暖，東風杏花拆。筋力久不如，卻羨澗中石。神仙杳難準，中壽稀滿百。近世多夭傷，喜見鬢髮白。杖藜竹樹間，宛宛舊行跡。豈知林園主，卻是林園客。兄弟可存半，空為亡者惜。冥冥無再期，哀哀望松柏。骨肉能幾人，年大自疏隔。性情誰免此，與我不相易。唯念得爾輩，時看慰朝夕。平生茲已矣，此外盡非適。